Diari Oficial de la Generalitat Valenciana


Sumari del DOGV 5290, del 28-06-2006 (2006/7368)

ORDRE de 14 de juny de 2006, de la Conselleria d'Economia, Hisenda i Ocupació, per la qual es convoquen subvencions públiques mitjançant contractes programa per a la formació de treballadors, en desplegament del Reial Decret 1.046/2003, d'1 d'agost, pel qual es regula el subsistema de formació professional contínua.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5290

Data del DOGV
:   28-06-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/7368


Data del document
:   14-06-2006

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * formació professional
    * organització patronal
    * cooperativa
    * associació professional
    * professió independent
    * sindicat
    * economia social
    * formació en el lloc de treball
    * ajuda a l'ocupació
    * ajuda pública

ORDRE de 14 de juny de 2006, de la Conselleria d'Economia, Hisenda i Ocupació, per la qual es convoquen subvencions públiques mitjançant contractes programa per a la formació de treballadors, en desplegament del Reial Decret 1.046/2003, d'1 d'agost, pel qual es regula el subsistema de formació professional contínua. [2006/S7368]  
El Consell Europeu de Lisboa de març de 2000 inclou com a objectiu estratègic l'aprenentatge permanent al llarg de tota la vida, per a aconseguir una economia europea dinàmica i competitiva, capaç de créixer econòmicament de manera sostenible amb més i millors ocupacions i major cohesió social, en l'horitzó de 2010. Aquest objectiu va ser reafirmat en la mateixa línia en el Consell d'Estocolm, el març de 2001, i podem considerar-ho com un punt de partida per a assenyalar l'inici del futur de la formació a Europa.  
De forma coherent, el Fons Social Europeu dóna suport econòmicament a aquestes iniciatives, d'acord amb les decisions de la Comissió C(2001)24, de 16 de gener i C(2001)100 de 23 de gener, per les quals aproven els Programes Operatius d'Iniciativa Empresarial i Formació Contínua, corresponents als Marcs Comunitaris de Suport d'Espanya per a les regions d'objectius 1 i 3, durant el període 2000-2006, entre d'altres, cofinançant les actuacions descrites en aquesta ordre.  
El Pla Valencià de Formació Professional estableix que la formació professional contínua ha de contribuir a l'adquisició de nous coneixements i al reciclatge permanent per a aconseguir així una major promoció i integració social dels treballadors i una major competitivitat de les empreses de la Comunitat Valenciana. Aquest objectiu es pretén aconseguir amb el concurs i la responsabilitat compartida de l'administració i els agents socials, i la col·laboració entre empreses i institucions de formació.  
Amb la publicació del Reial Decret 1.046/2003, d'1 d'agost, pel qual es regula el Subsistema de Formació Professional Contínua (Boletín Oficial del Estado de 12 de setembre), i les successives ordres de desplegament, s'ha posat en marxa una nova estratègia o model de gestió de la formació contínua al nostre país, amb el qual es pretén, d'una banda, facilitar a les empreses el desenvolupament de programes de formació per als seus treballadors, mitjançant un procediment àgil, flexible i senzill per a les empreses, que els permetrà planificar i desenvolupar la formació que necessiten sense haver d'ajustar-se a les convocatòries anuals i, d'una altra, incidir en els principals dèficits i carències formatives dels treballadors en activitats professionals de caràcter sectorial o intersectorial, així com en les necessitats més específiques de les cooperatives, societats laborals i empreses i entitats de l'economia social o dels treballadors autònoms.  
La present Ordre desenvolupa allò previst sobre contractes programa per a la formació de treballadors en el Reial Decret 1.046/2003, d'1 d'agost, i en l'Ordre TAS/2783/2004 de 30 de juliol, i estableix el procediment pel qual el Servici Valencià d'Ocupació i Formació subscriga contractes programa amb les organitzacions i entitats que s'hi preveuen.  
En virtut de tot això, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, consultat el Consell Valencià de Formació Professional:  
ORDENE  
Article 1. Objecte   
1. La present Ordre té com a objecte convocar ajudes, en l'àmbit de la Comunitat Valenciana, per a la realització de contractes programa per a la formació de treballadors en el marc de l'Ordre Ministerial TAS/2783/2004, de 30 de juliol (BOE núm. 197 de 16 d'agost), per la qual s'estableixen les bases reguladores de la concessió de les subvencions públiques previstes en el Reial Decret 1.046/2003, d'1 d'agost, pel qual es regula el subsistema de formació professional contínua (BOE núm. 219 de 12 de setembre) quant als contractes programa, modificada per l'Ordre TAS/2094/2005 i per l'Ordre TAS/2562/2005.  
2 . La gestió d'aquestes ajudes correspondrà al Servici Valencià d'Ocupació i Formació (d'ara endavant SERVEF).  
Article 2. Tipologia, duració i termini d'execució dels contractes programa  
1. En funció dels objectius a cobrir i de l'àmbit o naturalesa de la formació, s'estableixen els següents tipus de contractes programa, tots dirigits a la formació de treballadors de la Comunitat Valenciana:  
Contractes programa per a l'execució de plans de formació intersectorials, en competències transversals i horitzontals a diversos sectors de l'activitat econòmica.   
Contractes programa per a l'execució de plans de formació emparats en la negociació col·lectiva d'àmbit sectorial estatal, dirigits a la formació de treballadors dels sectors productius que s'especifiquen en l'annex I a la present Ordre, a fi de desenvolupar accions formatives d'interés general per al sector corresponent i satisfer necessitats específiques de formació d'aquest.  
Contractes programa per a l'execució de plans de formació que incorporen treballadors i socis treballadors i de treball de dues o més cooperatives, societats laborals i altres empreses i entitats de l'economia social que, sense pertànyer a un mateix sector productiu, atenguen demandes formatives derivades de la naturalesa jurídica d'aquelles o de necessitats de caràcter transversal.   
Contractes programa per a l'execució de plans de formació dirigits a treballadors autònoms, a fi de millorar-ne la capacitació en les competències relacionades amb l'activitat que exercisquen, bé de caràcter sectorial o bé transversal o horitzontal.  
2. Els plans de formació incorporats als contractes programa es podran executar des de l'1 de juliol de 2006 fins al 31 de maig de 2007, llevat que s'haja anticipat el 100% de la subvenció, en aquest cas el termini serà fins al 31 de juliol de 2007.  
Article 3. Convocatòria  
El termini de presentació de sol·licituds de les ajudes regulades en la present Ordre serà de 20 dies hàbils a comptar des de l'endemà de la publicació en el Diari Oficial de la Generalitat.  
Article 4. Entitats beneficiàries  
1. Seran entitats beneficiàries de la concessió de subvencions públiques a l'empara d'aquesta ordre per a l'execució de plans de formació contínua mitjançant la subscripció de contractes programa, les següents:   
Per als contractes programa d'execució de plans de formació intersectorials, previstos en l'article 2, un, a) de la present Ordre, les organitzacions empresarials i sindicals més representatives de la Comunitat Valenciana, en aplicació de l'Ordre Ministerial TAS/2783/2004.  
Per als contractes programa d'execució de plans de formació sectorials, previstos en l'article 2, un, b) d'aquesta ordre, les entitats creades a l'empara de la negociació col·lectiva sectorial, així com les organitzacions empresarials o sindicals amb domicili social a la Comunitat Valenciana més representatives en els sectors de la Comunitat Valenciana relacionats en l'annex I, d'acord amb el que preveu l'Ordre Ministerial TAS/2783/2004.  
Per als contractes programa d'execució de plans de l'economia social, previstos en l'article 2, un, c) d'aquesta ordre, les confederacions i federacions de cooperatives que consten inscrites en el Registre Oficial de Cooperatives de la Comunitat Valenciana, així com les confederacions i federacions de societats laborals inscrites en el registre d'associacions professionals dependent de la Direcció General de Treball i Seguretat Laboral.  
Per als contractes programa d'execució de plans formatius dirigits a treballadors autònoms, previstos en l'article 2, un, d) d'aquesta ordre, les associacions de treballadors autònoms de caràcter intersectorial amb implantació en l'àmbit territorial de la Comunitat Valenciana, amb experiència acreditada en la gestió i el desenvolupament d'accions formatives per si mateixes o a través de les seues organitzacions associades i que es troben legalment constituïdes amb anterioritat a la data de publicació de la present convocatòria.  
2. Als efectes oportuns la major representativitat o representativitat de les organitzacions sindicals es determinarà tenint en compte el que estableixen els articles 6 i 7 de la Llei Orgànica 11/1985, de 2 d'agost. Al seu torn, la representativitat de les organitzacions empresarials es determinarà de conformitat amb el que disposa la disposició addicional sisena de l'Estatut dels Treballadors.  
3. De conformitat amb el que estableix l'article 11.2 de la Llei 38/2003, de 17 de novembre, General de Subvencions, els membres associats a l'entitat beneficiària que es comprometen a executar totalment o parcialment el pla de formació en nom i per compte d'aquesta tindran igualment la consideració de beneficiaris.  
4. No podran tenir la condició de beneficiàries aquelles entitats en les quals concórrega alguna de les circumstàncies a què es refereix l'article 13, apartats 2 i 3 de la mencionada Llei 38/2003.  
Article 5. Treballadors participants  
1. Els treballadors descrits en l'apartat sisé i seté de l'Ordre TAS/2783/2004, de 30 de juliol podran sol·licitar la participació en les accions formatives oferides en els distints plans de formació. Per a això utilitzaran l'imprés de sol·licitud que podrà obtenir-se a través de la pàgina web del SERVEF (www.servef.es).  
Les sol·licituds de participació hauran de ser custodiades per les entitats beneficiàries de les subvencions i estar a disposició dels òrgans de control.  
2. La selecció dels treballadors es realitzarà per l'entitat beneficiària, atenent els col·lectius prioritaris, conforme a criteris objectius i d'igualtat.  
3. Dins d'un mateix pla de formació, un mateix treballador no podrà rebre més de 270 hores en el mateix període formatiu finançat a càrrec de cada exercici pressupostari, llevat que participe en una única acció el límit de la qual haja sigut excepcionat d'acord amb el que preveu l'apartat nové, tres de l'Ordre TAS/2783/2004.  
Article 6. Plans de formació i mòduls formatius  
1. Els plans de formació, les accions formatives i les modalitats d'impartició s'ajustaran al que estableix el capítol II de l'Ordre TAS/2783/2004, de 30 de juliol.  
2. Es podran finançar mòduls formatius d'«alfabetització informàtica», «sensibilització mediambiental», «idiomes», «treball en equip» i «prevenció de riscos laborals», preferentment referits al fitxer d'especialitats del Pla Nacional de Formació i Inserció Professional, i del Sistema Nacional de les Qualificacions.  
La duració d'aquests mòduls no podrà ser superior al 10% de la duració total de l'acció formativa.  
Article 7. Certificació de la formació  
L'entitat beneficiària entregarà a cada participant que haja finalitzat la formació un diploma acreditatiu de la realització de l'acció formativa, d'acord amb el model normalitzat, en el qual com a mínim es facen constar la denominació de l'acció, els continguts formatius, el calendari de desenvolupament, i les hores de formació rebudes, amb especificació, si és el cas, de les hores presencials o a distància.   
Els diplomes acreditatius a què es fa menció en el paràgraf anterior, hauran d'incloure l'emblema del SERVEF i del Fons Social Europeu quan acrediten la realització d'accions formatives cofinançades per l'esmentat Fons i ser entregats o remesos als participants en el termini màxim de dos mesos a partir de la data de finalització de l'acció formativa en què hagen participat.  
Article 8. Sol·licituds d'ajudes  
1. La sol·licituds d'ajudes es presentaran en qualsevol dels registres del SERVEF, o en qualsevol de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i s'utilitzaran per a això els models normalitzats, que podran obtenir-se a través de la pàgina web del SERVEF (www.servef.es).  
2. La sol·licitud haurà d'acompanyar-se amb la documentació a què fan referència els apartats tretze punt dos, i catorze de l'Ordre Ministerial TAS/2783/2004, de 30 de juliol.  
3. Presentada la sol·licitud de subvenció, si aquesta no reuneix els requisits que s'assenyalen en aquesta convocatòria, es requerirà als interessats que l'esmenen perquè en un termini de 10 dies, a partir del següent a la recepció del requeriment, aporten la informació o els documents preceptius, d'acord amb l'article 71 de Llei de Règim Jurídic de les Administracions Públiques i del Procediment Administratiu Comú.  
Si no es contesta el requeriment en l'esmentat termini, es procedirà a l'arxivament o la denegació de la sol·licitud, segons els casos. En el cas que el requeriment afecte alguna o algunes de les accions formatives del pla, se n'exclouran aquestes accions, i es tramitarà resta del pla si es mantenen les condicions i els requisits que així ho permeten.  
Article 9. Instrucció  
La instrucció de les sol·licituds correspondrà a la Direcció General de Formació i Qualificació Professional, amb el suport tècnic que amb aquest fi puga demanar.  
Article 10. Valoració del pla de formació  
L'òrgan d'instrucció procedirà a la valoració dels plans de formació, en la qual es tindran en compte els criteris següents:  
Adequació de l'oferta formativa del pla a les necessitats de l'àmbit o sector a què va dirigit.  
Els criteris de valoració que s'agrupen en aquest apartat tindran un màxim de 40 punts.  
Capacitat acreditada de l'entitat sol·licitant per a desenvolupar el pla presentat, tenint en compte experiències anteriors i els mitjans personals i materials propis o aliens posats a disposició per a l'execució del pla.  
Els criteris de valoració que s'agrupen en aquest apartat tindran un màxim de 20 punts.  
Aspectes tècnics relatius a les accions formatives que integren el pla: objectius, continguts, instal·lacions, mitjans didàctics i material previst, mecanismes de seguiment, d'avaluació i de control de l'aprenentatge.  
Els criteris de valoració que s'agrupen en aquest apartat tindran un màxim de 40 punts.  
El grau d'execució i de compliment de les condicions en què es van atorgar les subvencions rebudes, si és el cas, pel sol·licitant en anteriors convocatòries.  
Els criteris de valoració que s'agrupen en aquest apartat, i que estableixen l'incompliment d'anteriors compromisos podran descomptar un màxim de 10 punts.  
Article 11. Determinació de la subvenció  
1. Per als contractes programa de caràcter intersectorial, previstos en l'article 2, un a), d'aquesta ordre, la subvenció a concedir es determinarà tenint en compte el pressupost establit per a aquest tipus de contracte programa, les entitats que concorren, el pla a desenvolupar que s'acorde entre l'òrgan concedent i cada una de les entitats sol·licitants tenint en compte la seua valoració, segons el que preveu l'article 10 d'aquesta ordre, els mòduls econòmics màxims i el volum d'activitat cofinançada pel Fons Social Europeu.  
2. Per als contractes programa de caràcter sectorial, previstos en l'article 2, un b), d'aquesta ordre, la quantia de la subvenció a atorgar a cada contracte programa estarà determinada pel pressupost destinat a finançar aquest tipus de contractes programa, la valoració obtinguda per cada pla de formació contínua, segons el que preveu l'article 10 d'aquesta ordre, els mòduls econòmics màxims i el volum d'activitat cofinançada pel Fons Social Europeu.  
Així mateix, es tindrà en compte el conjunt de les subvencions sol·licitades tant per les organitzacions empresarials com per les organitzacions sindicals a què es refereix l'article 4 de la present Ordre, i haurà de limitar la suma de les subvencions sol·licitades per cada grup d'organitzacions al pressupost destinat a finançar aquest tipus de contractes programa. En cas de superar aquest límit, s'ajustarà pel SERVEF a parts iguals entre les organitzacions del mateix grup  
3. Per als contractes programa de plans de formació de l'economia social i dels treballadors autònoms, previstos en l'article 2 un c) i d), d'aquesta ordre, la subvenció a concedir per al finançament del pla estarà determinada pel pressupost establit en la present convocatòria, per a cada un dels dos tipus de contractes programa, el nombre de plans necessaris per a donar cobertura a les necessitats de formació plantejades, la valoració obtinguda per cada pla, segons el que preveu l'article 10 d'aquesta ordre, els mòduls econòmics màxims i el volum d'activitat cofinançada pel Fons Social Europeu.  
Article 12. Proposta de resolució i tràmit d'audiència  
1. Els resultats de la valoració del pla de formació i de la determinació de la subvenció, com a conseqüència de l'aplicació del que disposen els articles 10 i 11 d'aquesta ordre, seran sotmesos a informe d'una Comissió de Treball, d'acord amb el que preveu l'article 16 del Decret 155/2000, de 17 d'octubre pel qual es regula el Consell Valencià de Formació Professional.  
2. A la vista de l'expedient i dels informes preceptius que s'emeten, es formularà una proposta de resolució provisional degudament motivada, que serà sotmesa, si és el cas, al tràmit d'audiència de l'entitat sol·licitant perquè, en el termini màxim de 10 dies, presente les al·legacions que considere oportunes.  
3. Quan l'import de la subvenció en la proposta de resolució provisional siga inferior al que figura en la sol·licitud presentada, s'instarà el beneficiari perquè en el termini esmentat en el punt anterior accepte i reformule el pla de formació a la quantitat de la proposta de resolució, que en qualsevol cas haurà de respectar l'objecte, les condicions i la finalitat de la subvenció.  
4. Tenint en compte el que ha al·legat el sol·licitant en el tràmit d'audiència i la reformulació del pla de formació, si és el cas, l'òrgan instructor formularà la proposta de resolució definitiva i del contracte programa a subscriure, que regularà almenys les qüestions assenyalades en l'article 15 del Reial Decret 1.046/2003, d'1 d'agost.  
Article 13. Resolució   
1. A la vista de la proposta de resolució definitiva, la directora general del SERVEF o òrgan en què delegue resoldrà el procediment.  
El termini màxim per a resoldre i notificar la resolució del procediment no podrà excedir quatre mesos, comptats des de la data de publicació de la present Ordre. Si transcorregut aquest termini no s'haguera dictat una resolució, la sol·licitud podrà entendre's desestimada per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 44/1999, de 13 de gener, en relació amb el que disposa l'article 55 de la Llei 9/2001 de 27 de desembre, de Mesures Fiscals, de Gestió Administrativa i d'Organització de la Generalitat Valenciana, i això sense perjuí que subsistisca l'obligació legal de resoldre sobre la sol·licitud presentada.  
2. A la resolució de concessió de subvenció s'hi incorporarà el contracte programa i el corresponent pla de formació.   
3. Les resolucions de la directora general del SERVEF posen fi a la via administrativa, i contra aquestes podrà interposar-se un recurs contenciós administratiu en el termini de dos mesos a comptar des de l'endemà de la notificació de la resolució. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i de la possibilitat que els interessats puguen exercir-ne, si és el cas, qualsevol altre que consideren procedent.  
4. S'arreplega expressament la possibilitat de terminació convencional del procediment, d'acord amb el que preveu l'article 88 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En aquest cas, es procedirà a la firma del corresponent contracte programa per les parts, que així mateix posarà fi a la via administrativa, d'acord amb el que preveu l'article 109.e) de la mateixa Llei. Sense perjuí del que preveuen els articles anteriors, la tramitació del contracte programa se subjectarà al que disposa l'article 54.bis.3) del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.  
Article 14. Comissió mixta de seguiment  
Per a la difusió, l'avaluació i el seguiment de les accions de formació contínua incloses en el pla de formació a desenvolupar, així com per a la resolució dels dubtes que pogueren sorgir en la interpretació d'aquest, en cada contracte programa dels previstos en els apartats a), c) i d) de l'article 2.1 d'aquesta ordre es designarà una Comissió Mixta de Seguiment que estarà integrada per tres representants de la Direcció General de Formació i Qualificació del SERVEF, i tres representants de l'entitat beneficiària.  
Per als contractes programa previstos en l'apartat b) de l'article dos-un d'aquesta ordre es designarà una Comissió Mixta de Seguiment per sector.  
2. Exercirà les funcions de Presidència d'aquesta Comissió, un dels membres designats per part del SERVEF.  
3. La Comissió Mixta de Seguiment es reunirà, almenys, una vegada cada sis mesos i, extraordinàriament, quan ho sol·licite qualsevol de les parts.   
4. Seran funcions d'aquesta Comissió:  
a) Analitzar i valorar el desenvolupament del pla de formació.  
b) Acordar, si és el cas, variacions no substantives relatives a aspectes tècnics o formals del pla o plans de formació aprovats.  
En tot cas, per a l'adopció d'aquests acords es requerirà la majoria dels membres de cada una de les parts.  
c) Analitzar els resultats obtinguts en l'execució i l'avaluació de les accions formatives.  
En tot allò no regulat en aquest article referit a la composició de la Comissió per a la celebració de les seues sessions i la deliberació dels seus acords caldrà ajustar-se al que preveu l'article 26 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que regula el funcionament dels òrgans col·legiats.  
Article 15. Pagament de la subvenció  
Una vegada dictada la resolució de concessió, es podrà anticipar a l'entitat beneficiària, sense necessitat d'oferir cap garantia, fins al 100% de la subvenció corresponent, d'acord amb l'Ordre TAS/2783/2004 i la Resolució de 28 d'abril de 2006, del Servici Públic d'Ocupació Estatal (BOE de 8 de maig de 2006).  
Article 16. Obligacions del beneficiari  
Les entitats beneficiàries hauran de remetre al SERVEF una comunicació d'inici de la formació que desenvoluparan, almenys 7 dies naturals abans de l'inici de cada un dels grups/de les accions de formació, especificant lloc, data i horari de la realització, per a la qual cosa utilitzaran el model normalitzat.  
Així mateix, i fins al segon dia, inclusivament, del començament de l'acció formativa o del grup haurà de remetre's una relació dels participants.  
Article 17. Execució, justificació i liquidació econòmica de les subvencions  
Per a l'execució, la justificació i la liquidació econòmica de les subvencions es tindrà en compte el que preveu el capítol IV de l'Ordre TAS/2783/2004, excepte les precisions que s'indiquen a continuació.  
Per a procedir a la liquidació final de la subvenció, el beneficiari haurà d'omplir i remetre al SERVEF la documentació justificativa a través de l'aplicació informàtica que es facilite.  
Aquesta justificació haurà de remetre's en el termini màxim d'un mes a partir de la finalització del corresponent pla, i sempre abans del 30 de juny de 2007, llevat que s'haguera anticipat el 100% de la subvenció, en aquest cas el termini de justificació no superarà el 15 de setembre de 2007.  
Article 18. Avaluació de la qualitat de la formació contínua  
1. De conformitat amb el que estableix l'article 22.4 del Reial Decret 1.046/2003, d'1 d'agost, els participants avaluaran la qualitat de les accions de formació contínua. Aquesta avaluació es realitzarà a través d'un procediment normalitzat.   
Sense perjuí de la utilitat que aquestes avaluacions tenen per a les entitats beneficiàries i els centres o institucions impartidores de la formació, el SERVEF podrà requerir informació complementària, a fi d'analitzar la qualitat de les accions de formació contínua desenvolupades en el marc dels contractes programa regulats en aquesta ordre.  
2. De conformitat amb el que estableix l'article 21.1, lletra c), del Reial Decret 1.046/2003, d'1 d'agost, i en concordança amb els estudis d'avaluació previstos en l'article 22.4 d'aquest, el SERVEF realitzarà estudis per a valorar la qualitat de la formació impartida i l'adequació dels recursos tècnics, estructurals i humans utilitzats en el desenvolupament de les accions de formació contínua, per a la qual cosa tindrà en compte el seu enquadrament en les distintes famílies professionals.  
Article 19. Avaluació de l'eficàcia i impacte de la formació contínua  
El SERVEF podrà realitzar una avaluació externa respecte de les accions de formació contínua, gestionades a través dels contractes programa d'àmbit de la Comunitat Valenciana, tant pel que fa a la planificació (detecció de necessitats, definició d'objectius i organització de les accions) com a l'execució (eficàcia, eficiència i impacte de la formació), amb la finalitat d'extraure'n conclusions que puguen servir per a introduir millores en el funcionament de la formació professional contínua.  
Article 20. Pla anual de seguiment i control.  
Anualment, el SERVEF, amb el suport tècnic d'entitats contractades amb aquest fi, si és el cas, elaboraran i executaran un pla de seguiment i control dels recursos públics destinats a la formació contínua de treballadors, a través dels contractes programa regulats en aquesta ordre, que haurà d'aconseguir almenys el percentatge establit en l'article 23, apartat 2, del Reial Decret 1.046/2003, d'1 d'agost.  
Article 21. Control intern de la formació contínua  
Amb el suport tècnic que amb aquest fi puga demanar-se, el SERVEF realitzarà actuacions de seguiment i control en temps real i ex post.  
De la mateixa manera, les entitats beneficiàries estaran sotmeses a les actuacions de fiscalització de la resta d'organismes de la Generalitat Valenciana, estatals i comunitaris aplicables.  
Article 22. Reintegrament de les subvencions  
1. Les subvencions atorgades a l'empara d'aquesta norma podran ser objecte de reintegrament total o parcial, comprés l'interés de demora des del moment de l'abonament d'aquelles fins a la data en què s'acorde la procedència del reintegrament, en els supòsits establits en l'article 37 de la Llei 38/2003, de 17 de novembre, General de Subvencions i en els d'incompliment de les obligacions establides en la present Ordre, tot això sense perjuí de la normativa aplicable en matèria d'infraccions i sancions.  
2. La directora general del SERVEF o òrgan en què delegue, dictarà una resolució en el termini màxim de 12 mesos des de la data de l'acord d'iniciació, en què exigirà, si és procedent, el reintegrament. De conformitat amb la disposició addicional onze de la Llei 38/2003, de 17 de novembre, General de Subvencions, contra l'esmentada resolució es podrà interposar un recurs de reposició en els termes arreplegats en els articles 114 i 115 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú.   
Disposicions addicionals  
Primera  
Es destina per a atendre les subvencions que es concedisquen a l'empara de la present Ordre un import màxim de 75.628.562 € a càrrec de la línia pressupostària T5644000 del subprograma 322.52 «Formació professional ocupacional», cofinançats per Fons Social Europeu, del pressupost del SERVEF.  
Per als contractes programa previstos en l'article dos-un, apartat a) d'aquesta ordre es destinaran 70.470.570 euros.  
Per als contractes programa previstos en l'article dos-un, apartat b) d'aquesta ordre es destinaran 7.112.575 euros.  
Per als contractes programa previstos en l'article dos-un, apartat c) d'aquesta ordre es destinaran 333.402 euros.  
Per als contractes programa previstos en l'article dos-un, apartat d) d'aquesta ordre es destinaran 333.402 euros.  
En el cas que, valorades totes les sol·licituds, no s'esgotara la quantitat assignada a cada modalitat, la diferència podrà incrementar, mitjançant una resolució de la directora general del SERVEF, la dotació prevista per a les restants modalitats.  
Segona  
S'autoritza la directora general del SERVEF perquè mitjançant una resolució puga incrementar la dotació econòmica prevista en l'anterior disposició addicional, i establir-ne la distribució entre les diverses modalitats de contractes programa.  
Tercera  
Tenint en compte el que estableix la disposició addicional quarta del Reial Decret 1.046/2003, d'1 d'agost, en cada modalitat de contracte programa, el percentatge mínim del pressupost destinat al finançament d'accions formatives vinculades al catàleg nacional de qualificacions serà el següent:  
Sectorials 10%  
Autònoms 5%   
Quarta  
El SERVEF donarà publicitat a través del Diari Oficial de la Generalitat de les ajudes concedides a l'empara de la present convocatòria, així com dels seus beneficiaris.  
Disposicions finals  
Primera   
Per a allò no previst en aquesta ordre s'aplicarà l'Ordre TAS/2783/2004, de 30 de juliol (BOE núm. 197 de 16 d'agost).  
Segona  
Es faculta la directora general del SERVEF, a dictar totes les instruccions que siguen necessàries per al desplegament i l'execució del que disposa la present Ordre.  
Tercera  
La present Ordre entrarà en vigor l'endemà de la publicació en el Diari Oficial de la Generalitat.  
Quarta  
Contra el present acte, que posa fi a la via administrativa, els interessats podran interposar un recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la legislació vigent.  
València, 14 de juny de 2006  
El conseller d'Economia, Hisenda i Ocupació  
Gerardo Camps Devesa  
Annex I  
Relació de sectors susceptibles de formalització de contractes programa  
Tèxtil i de la confecció.  
Indústria del calçat.  
Manipulació, envasament, comerç i exportació de cítrics i productes hortofructícoles.  
Turisme i hostaleria.  
Agrari.  
Indústries agroalimentàries.  
Producció audiovisual.  
Indústria del metall.  
Indústria de la fusta.  
Indústria de fabricació de mobles.